剡谿舟中
作者：葉適
朝代：宋

paragraphs: 浙江大浪如履空，鏡湖挾天雨復風。
我行獨到勾踐國，寒溪一溜蜿蜓通。
蟄龍已卧潭谷底，濕螢不照蒲葦叢。
山林卑陋無栝柏，霸氣埋沒惟蒿蓬。
是時初冬未凝沍，天地蒼莽日常暮。
涉江芙蓉不復採，緣道野菊誰能顧。
饑烏遠鴈長追隨，夜聞悲鳴朝見飛。
前村鷄犬護籬落，此復何苦號其栖。
自傷憔悴少筋骨，半生逆旅長太息。
王家少年未省事，扁舟往來何所自。
百年有意存禮樂，一飽未足謀通塞。
且能對酒長酣歌，聖賢有命可若何。